**Смъртен инцидент с бик**

1. **Обстоятелства:**

Пострадалият служител е назначен на длъжност „водач на селскостопански машини“, като в деня на инцидента, заедно с други лица, се опитва да прибере избягал бик. Преди инцидента бикът е бил затворен в специално ограждение, но избива заключената с катинар врата и отива в друга ферма. Започват опити с помощта на два челни товарача да „заградят“ бика и да го насочат към ограждението. В един момент бикът влиза в друго, по-малко ограждение. Пострадалото лице влиза при бика, за да го изкара от там, при което животното притиска главата му към оградата и го убива на място.

1. **Причини за злополуката, нарушени нормативните актове и лица, допуснали нарушения:**

1. Отговорникът на фермата ежедневно не преглежда помещенията на животните, което е нарушение на чл. 276, ал. 3 от КТ, чл. 429 от ПОЗБУТПДОЗ /Утвърдени със заповед № РД-09-148 от 19.02.2002 г., публикувани в ДВ бр.23/02 г./.

2. Когато се отива при животните, те не се предупреждават с говор. При отиване до бик се минава отпред, което е нарушение на чл. 276, ал.3 от КТ, чл. 438 от Правилата за осигуряване на здравословни и безопасни условия на труд в предприятията и дейностите от отрасъл „Земеделие“ (ПОЗБУТПДОЗ) /Утвърдени със Заповед № РД-09-148 от 19.02.2002 г., публикувани в ДВ бр.23/02 г./.

3. Над местата на злонравните животни не са поставени табелки с надписи, предупреждаващи за внимателно отношение към тях, което е нарушение на чл. 276, ал. 3 от КТ, чл. 430 от ПОЗБУТПДОЗ /Утвърдени със Заповед № РД-09-148 от 19.02.2002г., публикувани в ДВ бр.23/02 г./.

4. За работещите на работни места на открито не е осигурена възможност за бърза евакуация и оказване на помощ, което е нарушение на чл. 7, ал. 2 от Закон за здравословни и безопасни условия на труд (ЗЗБУТ) (ДВ бр.124/1997 г.), на чл. 73 от Наредба №7 за минималните изисквания за осигуряване на здравословните и безопасни условия на труд на работните места и при използване на работното оборудване (ДВ бр.88/1999 г.).

5. Оценката на риска не е преразгледана, а прилаганите защитни и профилактични мерки са неефективни, което е нарушение на чл. 17 от Закона за здравословни и безопасни условия на труд (ДВ, бр.124 от 1997 г.) и на чл. 11, ал. 1, т. 5 от НАРЕДБА № 5 ОТ 11.05.1999 г. за реда, начина и периодичността на извършване на оценка на риска (ДВ, бр. 47 от 21.05.1999 г./.

6. Идентифицираните опасности, посочени в оценката на риска, не включват непланираните, но предвидими събития, което е нарушение на чл. 17 от Закона за здравословни и безопасни условия на труд (ДВ, бр.124 от 1997 г.) и на чл. 16, ал. 1, т. 2 от НАРЕДБА № 5 от 11.05.1999 г. за реда, начина и периодичността на извършване на оценка на риска /ДВ бр. 47 от 21.05.1999 г./.

**Предприети мерки:**

* Дадени са предписания за всяко констатирано нарушение.